## La Generalitat afronta la fase final de la reconstrucció del pont de La Loma a Loriguilla amb la col·locació de les bigues

*** La infraestructura tindrà més calat i amplària, amb dos carrils de circulació i un pas per als vianants
* El conjunt d’actuacions executades en el municipi, incloses en el pla Endavant, suposen una inversió de 3,5 milions d’euros**

La Vicepresidència Tercera i Conselleria de Medi Ambient, Infraestructures, Territori i de la Recuperació afronta la fase final de la reconstrucció del pont de La Loma a Loriguilla amb la col·locació de les bigues i l’objectiu de tindre’l a punt a principis del pròxim any.

El pont permet la connexió entre el nucli urbà i una zona a on es concentra una part significativa dels terrenys agrícoles del municipi, per la qual cosa resulta clau per a la mobilitat local.

Esta actuació s’emmarca en el conjunt d’intervencions que la Generalitat desenrotlla a Loriguilla dins del pla Endavant per a la recuperació d’infraestructures i la restitució completa dels servicis i les comunicacions, amb un pressupost global per al municipi que arriba als 3,5 milions d’euros.

En la zona de Loriguilla, l’augment del cabal del barranc del Pozalet i el seu posterior desbordament va provocar greus danys materials i la pèrdua d’infraestructures viàries, ferroviàries i de prevenció d’incendis i de subministraments essencials, incloent electricitat i aigua potable.

Així, a més de la reconstrucció del pont de La Loma, s’ha dut a terme la rehabilitació del pont de Renfe, que es va posar en servici el mes d’agost passat, i s’ha actuat sobre la barana de protecció del barranc, una vegada que l’Ajuntament de Loriguilla va cedir les competències a la Generalitat per a l’execució dels treballs necessaris.

**Més calat i amplària**

El nou pont de La Loma presenta un increment de la secció hidràulica, que passa d’un ample lliure de 9,40 metres a 13,70 metres, i assegura un calat de 2,85 metres en tota la secció, davant dels poc més de 2,50 metres que s’aconseguien anteriorment en alguns punts.

A més, s’augmenta l’ample en un metre, la qual cosa permet disposar d’una calçada amb dos carrils de tres metres cada un i un pas per als vianants lateral. D’esta manera, la reconstrucció es du a terme amb criteris més segurs i resilients.

Es tracta, per tant, d’una infraestructura més llarga i amb més capacitat hidràulica, en línia amb les directrius del pla Endavant, que aposta per augmentar la seguretat dels ponts sobre llits amb la finalitat d’enfortir la xarxa de transport enfront d’episodis d’inundació i garantir la seguretat de les persones i la continuïtat del servici davant situacions d’emergència.

El disseny del pont s’ha coordinat amb la Confederació Hidrogràfica del Xúquer (CHX) i l’Ajuntament, de manera que resulta compatible amb una futura ampliació del llit del barranc prevista pel marge dret. En este sentit, l’estrep d’este marge s’ha definit i calculat per a funcionar actualment com a element de fi de l’estructura i, en el futur, assumir la funció de biga que permeta ampliar el pont mitjançant una nova obertura.

Fecha: 23/12/2025